**Изпращане и публикуване на Единния информационен портал на публична покана от български партньори, които не са възложители по смисъла на чл. 5 от Закона за обществените поръчки**

**I. Правила за българските бенефициенти на Програмата Interreg V-A Румъния-България 2014-2020:**

Съгласно Закона за управление на средствата от Европейските структурни и инвестиционни фондове /ЗУСЕСИФ/, глава 4 „Специални правила за определяне на изпълнител от бенефициенти на безвъзмездна финансова помощ“, чл. 50, ал. 1, Бенефициентите, които не са възложители по смисъла на Закона за обществените поръчки /ЗОП/, определят изпълнител след провеждане на процедура за избор с публична покана при спазване принципите на свободна и лоялна конкуренция, равнопоставеност и недопускане на дискриминация. Процедура за избор с публична покана се провежда при съобразяване на праговете, определени в ЗУСЕСИФ.

Бенефициентът има задължението да публикува на Единния информационен портал (<https://www.eufunds.bg/>) публичната покана за определяне на изпълнител за дейностите по строителство, услуги и/или доставки на стоки – обект на обществената поръчка. Публикуването не е директно, а се осъществява от Националния орган по програмата (НО).

Предвид действащото към момента ПМС № 160/01.07.2016 г. за определяне правилата за разглеждане и оценяване на оферти и сключването на договорите в процедурата за избор с публична покана и по аргумент от § 4, ал. 1 от Преходните и заключителни разпоредби на постановлението бенефициентите по програмите за европейско териториално сътрудничество, в които Република България участва, нямат задължението да публикуват публичната покана в Информационната система за управление и наблюдение на средствата от ЕС в България 2020. /ИСУН/

**II. Публикуване на обявата**

При предстояща процедура за избор на изпълнител бенефициерът следва да изпрати цялата документация до Райна Попова и Марта Тотева, отдел „Програми ИНТЕРРЕГ“, Дирекция УТС на съответните електронни адреси: RPopova@mrrb.government.bg, mttoteva@mrrb.government.bg, тел. за връзка 02/ 9405 548; 02/ 9405 545

Документите следва да се изпращат по електронна поща само от адреса за официална кореспонденция, посочен от бенефициера, и да съдържат следната минимална информация на български език:

1.Име на бенефициера и код на проекта;

2.Описание на предмета на поръчката;

3.Срока за подаване на офертите.

Поканата заедно с цялата документация следва да се изпрати във формат PDF, като всеки документ трябва да е сканиран отделно и наименуван. Всички документи се архивират в една обща папка. След публикуването, НО изпраща електронно потвърждение на бенефициера и линк към публикацията в портала.

Документацията за избор на изпълнител, изготвяна от бенефициери по програмите за териториално сътрудничество, не подлежи на предварителен контрол от страна на Дирекция УТС. Отговорността за спазването на сроковете и съдържанието на публичната поканата е изцяло на бенефициера.